Drie vas ná plaasaanval; gesteelde vuurwapens gevindArgieffoto Drie verdagtes, tussen 17 en 18 jaar oud, is in die Oos-Kaap in hegtenis geneem ná ŉ aanval op ŉ plaas. “Die verdagtes het na bewering ŉ plaasarbeider by De Rust-plaas genader en die persone het begin stry,” het ao Hannes Holtzhauzen, woordvoerder van die polisie, in ŉ verklaring gesê. “Een van die verdagtes het die plaasarbeider in die gesig en nek geskiet.” Die verdagtes is daarna na die plaashuis en het die deur oopgebreek. “Hulle het ŉ paar meubels gesteel en agterop die boer se bakkie gelaai en daarmee weggery,” het Holtzhauzen bygevoeg. “Die saak is by die polisie aangemeld en die polisie het dadelik reageer. Die ondersoek het die beamptes Maandag tot by Arcadia-plaas gelei waar die verdagtes nog steeds met die boer se bakkie rondgery het.” Die verdagtes is in hegtenis geneem en die polisie het beslag gelê op drie vuurwapens en die gesteelde goedere. Die vuurwapens is positief uitgeken as die wapens wat in April vanjaar in verskillende voorvalle in Aberdeen gesteel is. Die verdagtes staan tereg op aanklag van poging tot moord, huisbraak, diefstal van ŉ motor, die besit van ŉ ongelisensieerde vuurwapen en die besit van gesteelde goedere. Hulle sal Donderdag in die Aberdeen-landdroshof verskyn. Hulle bly in polisie-aanhouding.